# 2022 m. sausio–rugsėjo mėn. ES valstybėse\* sumažėjo žalio pieno supirkimas ir kai kurių pieno gaminių gamyba

Per pirmus devynis šių metų mėnesius ES valstybėse buvo supirkta\*\* 110,15 mln. t žalio pieno, t. y. 0,4 proc. mažiau nei 2021 m. tuo pačiu laikotarpiu. Tam įtakos turėjo karšta ir sausa vasara, dėl ko suprastėjo pašarų kokybė. Tam, kad išlaikytų tiekiamą pieno kiekį, kai kurie ūkininkai pradėjo naudoti pašarus, skirtus šaltajam sezonui. Dėl nepalankių oro sąlygų taip pat buvo stebimas ir karvių bandos mažėjimas. Labiausiai žalio pieno supirkimas sumažėjo Kroatijoje (-5,5 proc., iki 310,97 tūkst. t), o daugiausia padidėjo – Austrijoje (+3,2 proc., iki 2,47 mln. t). Tarp ES valstybių didžiausiose pieno gamybos šalyse, Vokietijoje ir Prancūzijoje, žalio pieno supirkimas sumažėjo atitinkamai, 0,9 proc. (iki 24,13 mln. t) ir 1,2 proc. (iki 18,19 mln. t). Lietuvoje nagrinėjamu laikotarpiu buvo supirkta 1,04 mln. t žalio pieno – 2,4 proc. daugiau nei prieš metus. Europos Komisija (toliau – EK) prognozuoja, kad 2022 m. žalio pieno supirkimas ES valstybėse turėtų būti apie 0,4 proc. mažesnis nei 2021 m.

Analizuojamu laikotarpiu sviesto ir kitų pieno riebalų gaminių\*\*\* (toliau – sviesto) gamyba ES valstybėse siekė 1,36 mln. t ir buvo 0,7 proc. mažesnė nei 2021 m. sausio–rugsėjo mėn. Vokietijoje ir Prancūzijoje (didžiausiose tarp ES valstybių sviesto gamybos šalyse) sviesto gamyba sumažėjo, atitinkamai 1,8 proc. (iki 353,8 tūkst. t) ir 0,6 proc. (iki 304,7 tūkst. t). Lietuvoje nagrinėjamu laikotarpiu buvo pagaminta 8,2 tūkst. t sviesto – 1,6 proc. daugiau nei per devynis praėjusių metų mėnesius. EK prognozuoja, kad 2022 m., palyginti su 2021 m., sviesto gamyba turėtų sumažėti apie 1,0 proc.

Šių metų sausio–rugsėjo mėn., palyginti su 2021 m. tuo pačiu laikotarpiu, ES valstybėse nugriebto pieno miltelių (toliau – LPM) gamyba sumažėjo 1,1 proc. (iki 999,7 tūkst. t). Tarp ES valstybių daugiausia LPM gamyba sumažėjo Ispanijoje – net 49,3 proc. (iki 5,0 tūkst. t). EK prognozuoja, kad dėl išaugusių energijos ir pervežimo išlaidų, ES pagaminti LPM tikėtina yra mažiau konkurencingi trečiųjų šalių rinkose, dėl to LPM eksportas turėtų būti apie 15,0 proc. mažesnis, o LPM gamyba turėtų sumažėti apie 2,0 proc.

Nagrinėjamu laikotarpiu sūrių gamyba ES valstybėse siekė 6,89 mln. t ir buvo 0,8 proc. didesnė nei tuo pačiu laikotarpiu pernai. Vokietijoje (didžiausioje tarp ES valstybių sūrių gamybos šalyje) sūrių gamyba sumažėjo 2,0 proc. (iki 1,84 mln. t). Lietuvoje analizuojamu laikotarpiu sūrių gamyba sumažėjo 1,6 proc. (iki 71,9 tūkst. t). EK prognozuoja, kad sūrių gamyba šiais metais turėtų būti 0,5 proc. mažesnė nei pernai, o sūrių eksportas ir paklausa vietinėje rinkoje išliks nepakitę.

2022 m. sausio–rugsėjo mėn., palyginti su tuo pačiu laikotarpiu pernai, sutirštinto pieno gamyba ES sumažėjo 3,1 proc. (iki 726,7 tūkst. t), geriamojo pieno – sumažėjo 0,7 proc. (iki 16,94 mln. t). Tarp ES valstybių didžiausioje sutirštinto pieno ir geriamojo pieno gamybos šalyje, Vokietijoje, minėtų gaminių gamyba sumažėjo, atitinkamai 3,3 proc. (iki 218,4 tūkst. t) ir 6,8 proc. (iki 3,06 mln. t). Nagrinėjamu laikotarpiu Lietuvoje geriamojo pieno gamyba sumažėjo 16,9 proc. (iki 52,8 tūkst. t).

\* Kai kurių ES šalių duomenys yra konfidencialūs, todėl neįtraukti į pateiktą informaciją.

\*\* Be Liuksemburgo duomenų.

\*\*\* Pateikiama sviesto ekvivalentu, kurio riebalų kiekis yra 82 proc. gaminio masės.

Šaltinis EK